《送董通副南归》
清代·吴清鹏

董公本健者，一跌初未防。我持一樽酒，出送衢路旁。

前林颓晚日，四野浩气霜。临分已多感，怀旧况难忘。

今昔文恭公，出身济时康。三阶夹华盖，八座近文昌。

白屋下寒畯，青云假翱翔。小心出谦谨，庶事资劻勷。

维时相业盛，世济皆忠良。二刘实规随，得公道弥光。

尚意先帝日，辇毂起非常。天狼入紫极，野鼠窥金床。

声气连宫掖，炮火彻禁厢。皇子自提剑，内人多束装。

銮舆时在外，众议失仓皇。公力劝回跸，涕泣揽帝缰。

天威一奋振，神武信洸洸。临事见谋断，时亦赖杜房。

至今下马坟，人怀白云冈。喜君嗣前哲，天衢再腾骧。

朝廷念勋旧，恩意甚濊汪。病免岂得已，告归何太忙。

誓将守邱墓，终老无出乡。余本门下士，况复眷梓桑。

思随渡江去，区区申椒浆。临歧不克偕，泪下空沾裳。

作者简介：浙江钱塘人，字程九。吴清皋弟。嘉庆二十二年进士。由翰林院编修累官至顺天府丞。有《笏庵稿》。